Ek begin met Nurembergse lebkuchen. Dis 'n goeie eerste vir jou Kersbakkery – dit hou ses tot agt weke in 'n lugdigte houer, en die geur word beter soos wat dit ouer word. Jy begin deur jou meel en speserye saam te sif, meng fyn amandelmeel en versuikerde sitrusskil by, en klits dan eiers en suiker en melk en heuning bymekaar, wat gemeng word met jou meelmengsel. Dis 'n twee bak affêre, wat help dat jou kombuis nie naderhand soos 'n slagveld lyk nie. Jou beslag word in 'n oondpan geskep, en vir net 'n paar minute gebak. As dit afgekoel het sny jy dit in blokkies, en doop in gesmelte donkersjokolade om te bedek. Lebkuchenresepte kom in verskeie vorme, sommiges met meer van 'n koekietekstuur, ander neig weer meer na koek. Die wat meer van 'n koekerige aard is (soos wat ek besig is om te bak), kan uitdroog as dit weke voor die tyd gemaak word, en die sjokoladevelletjie help om dit te voorkom. Dis natuurlik ook net donders lekker.